Schönenberg ZH
Schönebèèrg (amtlich Schönenberg) isch en Ortschaft im Gebiet vo dr Stadt Wädischwil im Bezirk Horge im Kanton Züri.

Geografi 
Schönebèèrg liit im Süde vom Zimmerbèèrg i dr ghögerige Moränelandschaft öschtlech vo dr Syl. I de Tuele zwüschet de Höger hät s Rietflechine; der Sagibach flüsst ad Syl abe, bim Wyler Mülistalde sind am Aabach au no alti Weier, und näbem Chräbsbach isch dr Golfplatz vom Golf & Country Club Schönenberg.

S Tobel zu de Syl abe hät es stotzigs Bort und me chan gar nöd überal uf em Wanderwèèg em Fluss naa duregaa. Dört unden isch s Chräftwèèrch Waldhalde, wo na im 19. Jaahrundert uf d Iniziatyve vo de Wädischwiler Fabrikante Walter und Jakob Treichler vo dr Firma AG Elektrizitätswerk an der Sihl bout worden isch zum Stroom für Wädischwil, Horge und Thalwil z lifere. Ane 1908 hät d EKZ s Wèèrch übernaa. Drfüür hät men im Süüde vom Dorf dr Tüüfebachweier als Uusglychsbecki bout. 1907 und namal 2009 hät s EKZ das Wèèrch modernisiert.

S Piet vo de ehemolige Gmäind hät 76,5 Prozänt landwirtschaftlichi Flèchi und naturnööchi Flechi und Biotoop, 11 Prozänt Wald, 8 Prozänt Sidligsflechi, 2,2 Prozänt Vercheersflechi und 1,5 Prozänt Gwässerflechi umfasst; das ghört jetz alles zu Wädischwil.

De Naturschutzverein Schönebèèrg lueget für d Artevilfalt im südleche Teil vo dr Landschaft am Zimmerbèèrg.

Gschicht 
Schönebèèrg isch zum eschte Mal im ene dokumänt erwäänt im Jaar 1637 als Geissferen, ane 1703 dänn als  Schönenberg.

Bis Änds 2018 isch Schönebèèrg en eigeti Gmeind gsi; dänn hät s sech uf en eerscht Jänner 2019 – so wie au d Nochbergmeind Hütte – mit dr Stadt Wädischwil zämetaa.

Bilder

Bevölkerigsentwicklig 
Quälle: Bundesamt für Statistik 2005

De Uusländeraatäil liit bi 10,2 % (Stand 2011).

Religion 
48,8 Prozänt vo de Iiwooner sind evangelisch-reformiert, 30,6 Prozänt sind römisch-katholisch (Stand 2011).

Politik 
Bi de Kantonsraatswaale 2011 hät s das Ergebnis ggee: BDP 5,2 %, CVP 6,7 %, EDU 1,6 %, EVP 2,9 %, FDP 12,9 %, GLP 7,3 %, GP 7,6 %, SP 11,2 %, SVP 43,8 %, Suschtigi 0,7 %.

Wirtschaft 
Schönebèèrg isch es Puuredorf. Und es hät dört di bekanti Tirggelfabrigg Suter. D Arbetslosigkäit isch im Jaar 2010 bi 1,6 % gläge.

Tieläkt 
De züritüütsch Tieläkt vo Schönebèèrg ghört zue de Seemundarte.

Lüüt 
 Johann Jakob Scherer (1825–1878), Bundesrat

Literatur 
 
 Peter Ziegler: Schönenberg. Wädenswil 2008.
 Hermann Fietz: Die Kunstdenkmäler des Kantons Zürich, Band II: Die Bezirke Bülach, Dielsdorf, Hinwil, Horgen und Meilen. (= Kunstdenkmäler der Schweiz. Band 15). Hrsg. von der Gesellschaft für Schweizerische Kunstgeschichte GSK. Bern 1943.

Weblink 

 Dorfverein Schönenberg

Fuessnote 

Ort (Kanton Züri)